Broj: 711-I-508-P-30/22-04-17

Zagreb, 4. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Dubravke Knežević, ovlaštene za privremeno obavljanje poslova pročelnice Brodsko-posavske županije,** za davanjem očitovanja,na 157. sjednici održanoj dana 4. veljače 2022.g. daje sljedeće

**OČITOVANJE**

1. **Ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave, kao obveznici u smislu članka 3. stavka 1. podstavka 65. ZSSI-a (u daljnjem tekstu: ravnatelji zdravstvenih ustanova) mogu istovremeno uz obnašanje navedene javne dužnosti biti članovi Savjeta za zdravlje, Povjerenstva za suzbijanje zlouporabe droge i Povjerenstva za dodjelu županijskih javnih priznanja, kao stručnih i savjetodavnih tijela Brodsko-posavske županije, te za rad u tim tijelima primati naknadu.**
2. **Na temelju članka 17. stavka 1. ZSSI-a, ravnatelj zdravstvene ustanove kojoj je osnivač Brodsko-posavska županija ne smije istovremeno uz obnašanje navedene javne dužnosti biti i član županijske skupštine, odnosno gradskog ili općinskog vijeća.**
3. **Ravnatelj zdravstvene ustanove ne može uz plaću za obnašanje navedene javne dužnosti primati i regres, dar za dijete ili božićnicu, jer bi iste predstavljale dodatnu naknadu za poslove obnašanja navedene javne dužnosti u smislu članka 7. stavka 1. podstavka d) ZSSI-a. Međutim ukoliko bi navedeni obveznik, uz dužnost ravnatelja zdravstvene ustanove, povremeno obavljao i poslove doktora medicine mogao bi na temelju obavljanja tog posla primiti božićnicu, regres, dar za dijete i božićnicu, jer u tom slučaju iste nisu dodatne naknade za poslove obnašanja dužnosti ravnatelja.**
4. **Na temelju članka 17. stavka 3. ZSSI-a, ravnatelj zdravstvene ustanove može održavati nastavu na visokoj obrazovnoj ustanovi, bez prethodnog odobrenja Povjerenstva, te za istu edukacijsku djelatnost primati naknadu. Navedene naknade obveznik je sukladno članku 17. stavku 4. ZSSI-a dužan prijaviti Povjerenstvu u imovinskoj kartici.**
5. **Na temelju članka 18. stavka 5. ZSSI-a ravnatelj zdravstvene ustanove može, u okviru prava da bude član upravnih i nadzornih tijela najviše dviju neprofitnih udruga i zaklada, biti član nadzornog tijela Košarkaškog saveza, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Na temelju članka 17. ZSSI-a, ravnatelj zdravstvene ustanove može obavljati poslove liječnika Hrvatske košarkaške reprezentacije budući da iste poslove neće obavljati u smislu redovitog i stalnog zanimanja.**
6. **Na temelju članka 18. stavka 2. ZSSI-a, ravnatelj zdravstvene ustanove ne može za vrijeme obnašanja navedene javne dužnosti biti član Upravnog vijeća ustanove „Zlatni cekin“ u Slavonskom Brodu, jer ista ustanova nije od posebnog državnog interesa ili posebnog interesa za jedinicu lokalne ili područne samouprave.**

Obrazloženje

Zahtjev za davanjem mišljenja Povjerenstva podnijela je Dubravka Knežević, ovlaštena za privremeno obavljanje poslova pročelnice Brodsko-posavske županije**.** U Povjerenstvu je zahtjev zaprimljen 31. siječnja 2022. pod poslovnim brojem 711-U-1750-P-30/22-03-2, povodom kojeg se vodi predmet broj P-30/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U svojem zahtjevu podnositeljica navodi da je, sukladno odredbama Zakona o zdravstvenoj zaštiti („Narodne novine“ broj 100/18., 159/19., 147/20., 136/21.), Brodsko-posavska županija osnivač sedam zdravstvenih ustanova, slijedom čega se traži mišljenje Povjerenstva mogu li ravnatelji zdravstvenih ustanova, koji su odlukom Županijske skupština Brodsko-posavske županije imenovani za članove pojedinih radnih i savjetodavnih tijela, nakon stupanja ZSSI/21-a na snagu nastaviti biti članovi istih, ali bez prava na naknadu.

Navodi se da se radi o Savjetu za zdravlje, imenovanog temeljem članka 12. Zakona o zdravstvenoj zaštiti, Povjerenstvu za suzbijanje zlouporabe droga na području Brodsko-posavske županije, osnovanog sukladno odredbama Zakona o suzbijanju zlouporabe droga („Narodne novine“, broj107/01., 87/02., 163/03., 141/04., 40/07., 149/09., 84/11., 80/13., 39/129.), te Povjerenstvu za dodjelu županijskih javnih priznanja, osnovanog Odlukom o dodjeli županijskih javnih priznanja.

Nadalje se traži mišljenje može li ravnatelj zdravstvene ustanove kojoj je osnivač Brodsko-posavska županija biti član Gradskog vijeća Grada Slavonskog Broda, odnosno član općinskog vijeća općine, bez prava na naknadu, obzirom da je Zakonom o lokalnim izborima („Narodne novine“, broj 144/12., 121/16., 98/19., 42/20., 144/20., i 37/21) člankom 78 stavkom 1. propisano da član predstavničkog tijela jedinice lokalne i područne(regionalne) samouprave ne može istovremeno biti ravnatelj ustanove kojoj je jedinica osnivač. Obrazlaže kako je u konkretnom slučaju osnivač zdravstvene ustanove županija, a ne grad, odnosno općina.

Također, podnositeljica traži mišljenje imaju li ravnatelji zdravstvenih ustanova pravo na božićnicu, regres te dar za djecu kao materijalnih prava utvrđenih temeljnim Kolektivnim ugovorom. Citira se odredba članka 58.a Kolektivnog ugovora za djelatnost zdravstva i zdravstvenog osiguranja kojom je propisano da da ravnatelju, zamjeniku te pomoćniku ravnatelja zdravstvene ustanove, koji sukladno ugovoru o radu, osim poslova ravnatelja, zamjenika odnosno pomoćnika ravnatelja, u redovitom radnom vremenu, obavlja i poslove iz zdravstvene djelatnosti u toj zdravstvenoj ustanovi, pripada pravo na dodatak na posebne uvjete rada za efektivno odrađene sate na tim poslovima, sukladno članku 55. toga Ugovora te se postavlja upit treba li ravnatelj zdravstvene ustanove, sukladno članku 17. stavku 2. ZSSI-a, za obavljanje navedenih poslova zatražiti prethodno odobrenje Povjerenstva.

Podnositeljica traži mišljenja može li ravnatelj zdravstvene ustanove u svojstvu predavača, odnosno profesora predavati na visokoj obrazovnoj ustanovi na način kako je to predviđeno člankom 17. stavak 3. ZSSI-a, odnosno bez prethodnog odobrenja Povjerenstva te može li biti član nadzornog tijela Košarkaškog saveza i obavljati poslove liječnika u Hrvatskoj košarkaškoj reprezentaciji.

Zaključno se navodi da je Centar za rehabilitaciju i odgoj djece Zlatni cekin u Slavonskom Brodu neprofitna ustanova čiji je osnivač karitativno društvo „ Kruh svetog Ante” Bosne Srebrne u Zagrebu te se da je predstavnik Brodsko-posavske županije u Upravnom vijeću ove ustanove ravnatelj zdravstvene ustanove, te se traži mišljenje primjenjuje li se članak 18. ZSSI-a u ovoj situaciji.

Povodom traženja Povjerenstva, podnositeljica je dodatno dostavila rješenje o osnivanju i imenovanju Povjerenstva za suzbijanje zlouporabe droga na području Brodsko-posavske županije od 7. studenoga 2011., te rješenje o izmjeni i dopuni ovog rješenja od 14. travnja 2014., koja je donio župan, u kojem se navodi da se isto osniva kao savjetodavno tijelo za razmatranje pitanja te poticanje, povezivanje i usklađivanje svih djelatnosti koje mogu doprinijeti prevenciji i suzbijanju ovisnosti djece i mladih na području navedene županije.

Istim se rješenjima utvrđuje da je navedeno Povjerenstvo osnovano sukladno Nacionalnoj strategiji i Akcijskom planu suzbijanja zlouporabe opojnih droga za razdoblje 2006. – 2012. godine i Nacionalnom programu prevencije ovisnosti za djecu i mlade u odgojno-obrazovnom sustavu te djecu i mlade u sustavu socijalne skrbi.

Dostavljena je i odluka o priznanjima Brodsko-posavske županije od 10. ožujka 2003. godine te Odluka o izmjeni ove Odluke od 18. prosinca 2018., kao i rješenje o imenovanju predsjednika, potpredsjednika i članova Povjerenstva za dodjelu javnih priznanja Brodsko-posavske županije od 4. listopada 2021., koje je donijela Županijska skupština Brodsko-posavske županije, temeljem odredbi Zakona o lokalnoj i područnoj (regionalnoj) samoupravi te Statuta Brodsko-posavske županije i Poslovnika Brodsko-posavske Županijske skupštine Brodsko-posavske županije. Navedeno Povjerenstvo ima 11 članova imenovanih iz reda istaknutih gospodarskih, kulturnih, prosvjetnih i drugih javnih djelatnika te predlaže Županijskoj skupštini dobitnike javnih priznanja i dodjeljuje povelju zahvalnosti.

Savjet za zdravlje Brodsko-posavske županije osnovan je sukladno članku 12. Zakona o zdravstvenoj zaštiti („Narodne novine“, broj 100/18., 125/19. i 147/20.) radi ostvarivanja prava, obveza, zadaća i ciljeva na području zdravstvene zaštite na području jedinica područne (regionalne) samouprave te radi ostvarivanja svojih zadaća Savjet za zdravlje daje mišljenje na prijedlog plana zdravstvene zaštite i predlaže mjere za ostvarivanje dostupnosti i kvalitete zdravstvene zaštite za područje konkretne jedinice, a čine ga predstavnici jedinica lokalne samouprave, komora u zdravstvu, strukovnih udruženja, udruga za zaštitu prava pacijenata te sindikata i poslodavaca u zdravstvu.

Iz odredbi zaprimljenog Statuta Ustanove Zlatni cekin poliklinike za rehabilitaciju djece, utvrđeno je da se radi o javnoj ustanovi kojoj je osnivač Franjevački samostan Slavonski Brod, te da istom upravlja Upravno vijeće.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Iz sadržaja prikupljene dokumentacije utvrđeno je da Povjerenstvo za suzbijanje zlouporabe droga na području Brodsko-posavske županije savjetodavno tijelo koje razmatra pitanja koje doprinose prevenciji i suzbijanju ovisnosti djece i mladih na području navedene županije, čije članove imenuje župan, a osnovano je sukladno Zakonu o suzbijanju zlouporabe droga te općim aktima usvojenima na nacionalnoj razini za navedenu svrhu.

Nadalje, članove Povjerenstva za dodjelu javnih priznanja Brodsko-posavske županije imenuje Županijska skupština Brodsko-posavske županije iz redova istaknutih osoba sa zadaćom predlaganja dobitnika javnih priznanja te dodjele povelje zahvalnosti.

Također, Savjet za zdravlje Brodsko-posavske županije osniva se sukladno odredbama Zakona o zdravstvenoj zaštiti („Narodne novine“, broj 100/18., 125/19. i 147/20.) radi ostvarivanja prava na zdravstvenu zaštitu na području županije za koje je osnovano.

U odnosu na članstvo obveznika u navedenim tijelima, Povjerenstvo zaključuje da se radi o obavljanju stručnih i drugih povremenih poslova savjetodavnog karaktera u za tu svrhu osnovanim povjerenstvima.

Slijedom navedenog, ne bi se radilo o drugoj javnoj dužnosti, iako članove istih imenuje županijska skupština, odnosno župan, koju bi obveznik sukladno članku 17. stavku 1. ZSSI-a mogao obavljati za vrijeme obnašanja javne dužnosti ako je to iznimno posebnim zakonom dopušteno, a ne radi se niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, koje obveznici mogu obavljati uz prethodno odobrenje Povjerenstva.

Stoga ravnatelji ustanova u zdravstvu, kojima je osnivač Brodsko-posavska županija, mogu istovremeno uz obnašanje navedene javne dužnosti biti članovi Savjeta za zdravlje, Povjerenstva za suzbijanje zlouporabe droge i Povjerenstva za dodjelu županijskih javnih priznanja, kao stručnih i savjetodavnih tijela Brodsko-posavske županije, te za rad u istima primati naknadu.

U odnosu na članstvo u predstavničkom tijelu jedinice lokalne i područne (regionalne) samouprave, iako član predstavničkog tijela nije obveznik u smislu odredbi ZSSI/21-a, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovome slučaju niti odredbama Zakona o zdravstvenoj zaštiti („Narodne novine“, broj 100/18., 125/19. i 147/20), kojom je propisano da opću bolnicu osniva jedinica područne (regionalne) samouprave te su propisane ovlasti i način imenovanja i razrješenja ravnatelja zdravstvene ustanove, kao niti odredbama Zakona o lokalnim izborima i Zakona o lokalnoj i područnoj (regionalnoj) samoupravi, kojim su određene nespojive funkcije te ovlasti članova predstavničkih tijela jedinica lokalne i područne (regionalne) samouprave, nije propisano da bi ravnatelj opće županijske bolnice, koji je obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave.

Sukladno navedenom, ravnatelji ustanova u zdravstvu ne mogu za vrijeme obnašanja navedene dužnosti biti članovi Gradskog vijeća Grada Slavonskog Broda, odnosno općinskog vijeća neke općine.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Ravnatelj zdravstvene ustanove koji prima plaću, ne može uz plaću za obnašanje navedene javne dužnosti primati i regres, dar za dijete ili božićnicu, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

U slučaju ako bi obveznik uz dužnost ravnatelja zdravstvene ustanove povremeno obavljao poslove doktora medicine, za što nije potrebno pribaviti prethodno odobrenje Povjerenstva iz članka 17. stavka 2. ZSSI-a, te bi i u tom svojstvu stekao pravo na primitke regresa, božićnice i sl., mogao bi temeljem obavljanja istog posla primiti dodatne naknade, jer u tom slučaju iste ne bi bile primljene povodom obnašanja dužnosti ravnatelja zdravstvene ustanove, već za obavljanje liječničke djelatnosti, slijedom čega se ne bi radilo o dodatnoj naknadi za poslove obnašanja dužnosti ravnatelja.

Sukladno članku 17. stavku 2. ZSSI/21-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Prema stavku 3. navedenog članka Zakona prethodno odobrenje Povjerenstva iz stavka 2. tog članka nije potrebno, pored ostalih navedenih, za obavljanje znanstvene i edukacijske djelatnosti te su sukladno stavku 4. obveznici dužni prijaviti Povjerenstvu primitke iz stavaka 2. i 3. istog članka.

Imajući u vidu da je obveznicima člankom 17. stavku 3. ZSSI/21-a izričito dopušteno za vrijeme profesionalnog obnašanja javne dužnosti obavljati edukacijsku djelatnost bez prethodnog odobrenja Povjerenstva, ravnatelj zdravstvene ustanove može održavati nastavu na visokoj obrazovnoj ustanovi, bez prethodnog odobrenja Povjerenstva, te za istu edukacijsku djelatnost primati naknadu, ali je u smislu odredbe članka 17. stavku 4. ZSSI/21-a dužan Povjerenstvu prijaviti prihode stečene od obavljanja navedene djelatnosti.

Sukladno članku 18. stavku 5. ZSSI/21-a obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Uvidom u Registar udruga, utvrđeno je da je Košarkaški savez Brodsko-posavske županije osnovan kao udruga, slijedom čega ravnatelj zdravstvene ustanove temeljem članka 18. stavka 5. ZSSI-a može, u okviru prava da bude član upravnih i nadzornih tijela najviše dviju neprofitnih udruga i zaklada, biti član nadzornog tijela navedene udruge, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova te može u smislu odredbe članka 17. stavka 2. ZSSI-a obavljati poslove liječnika Hrvatske košarkaške reprezentacije, budući da se isti poslovi ne obavljaju u smislu redovitog i stalnog zanimanja.

Člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova.

Sukladno članku 18. stavku 2. ZSSI/21-a, iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

U pogledu članstva u upravnom tijelu ustanove, utvrđeno je da Ustanova Zlatni cekin poliklinika za rehabilitaciju djece, nije proglašena pravnom osobom od posebnog državnog interesa ili posebnog interesa za jedinicu lokalne ili područne samouprave, slijedom čega se ne može primijeniti odredba članka 18. stavka 2. ZSSI-a, kojom se iznimno dopušta obveznicima Zakona članstvo u upravnim vijećima ustanova.

Na temelju članka 18. stavka 2. ZSSI-a, ravnatelj zdravstvene ustanove ne može za vrijeme obnašanja navedene javne dužnosti biti član Upravnog vijeća ustanove „ Zlatni cekin“ u Slavonskom Brodu, obzirom da navedena ustanova nije od posebnog državnog interesa ili posebnog interesa za jedinicu lokalne ili područne samouprave.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana